钦定古今图书集成/明伦汇编/氏族典/第521卷 > 薛道衡
## 钦定古今图书集成/明伦汇编/氏族典/第521卷 > 薛道衡

按《隋书薛道衡传》：“道衡，字元卿，河东汾阴人也。祖聪，
魏济州刺史。父孝通，常山太守。道衡六岁而孤，专精
好学。武成作相，召为记室。及即位，累迁太尉府主簿。
岁馀，兼散骑常侍。武平初，诏与诸儒修定三礼，除尚
书左外兵郎，拜中书侍郎，仍参太子侍读。后主之时，
渐见亲用，参预政事。及齐亡，周武引为御史。高祖作”
相，授仪同，摄邛州刺史。高祖受禅，除内史舍人。其年，
兼散骑常侍聘陈。八年，伐陈，授淮南道行台尚书吏
部郎，兼掌文翰。后数岁，授内史侍郎，加上仪同三司。
道衡每至构文，必隐坐空斋，蹋壁而卧，闻户外有人
便怒，其沈思如此。炀帝嗣位，转潘州刺史。岁馀，上表
求致仕。帝谓内史侍郎虞世基曰：“道衡将至，当以秘
书监待之。”道衡既至，上《高祖文皇帝颂》，帝览之不悦，
顾谓苏威曰：“道衡致美先朝，此《鱼藻》之义也。”于是拜
司隶大夫，将置之罪。会议新令，久不能决，道衡谓朝
士曰：“向使高颎不死，令决当久行。”有人奏之，帝怒，令
自尽，缢而杀之，妻子徙且末，时年七十，天下冤之。有
子五人。道衡兄子迈，官至选部郎；从父弟道实，官至
礼部侍郎、离石太守，并知名于世。从子德音，有隽才，
起家为游骑尉，佐魏澹修《魏史》，史成，迁著作佐郎。